Jeppe Jul Korsgaard blev dagens mand og måtte ud på en æresrunde foran ellevilde Pirates fans, da han midt i tredje periode udnyttede en kæmpe forsvarsfejl af Frederikshavn White Hawks og bankede pucken ind til 2-1. Dermed er Aalborg Pirates klar til finale mod Herning lørdag aften klokken 20.00. Og de mange ellevilde Aalborg Pirates fan ville ikke slippe deres helte - og slet ikke OL stjernen Julian Jakobsen, der uden megen søvn og træthed i kroppen valgte at stille op for sin klub og deltage i semifinalekampen mod lokalrivalerne fra Frederikshavn. Julian Jakobsen fortsatte de gode takter fra kampene for det danske OL- ishockeylandshold og bidrog med sin tilstedeværelse på isen til det, der blev en fortjent sejr til Piraterne. En mandfolkeindsats - Det var dejligt. Det var en mandefolkindsats. De er svære at spille mod, lød det fra Julian Jakobsen umiddelbart efter kampen. -  Langt hen ad vejen spiller vi godt i vores grundspil, og vi holder dem på et mål og scorer selv kun to. Det er sådan de her kampe ser ud.  Og vi er glade for, at vi er videre til i morgen, fastslog den hjemvendte OL-spiller, som ikke lagde skjul på, at han er træt og glæder sig til at komme hjem og hvile og forhåbentlig sove hele natten. Han er dog sikker at være klar til lørdagens finale mod Herning, der tidligere fredag sikrede sig finalepladsen med en sejr over SønderjyskE. Nu venter der en ny spændende finaleaften i Sparekassen Danmark Isarena med 5000 tilskuere, og en ønskefinale mellem nummer et og to i Metal Ligaen. - Vi skal ud og køre på, lyder det fra Jeppe Jul Korsgaard, der leverede piraternes sejrsmål. - Vi kender Herning, vi har slås med dem i flere år, så det bliver en tæt og spændende kamp igen, tilføjer han. Der var 4409 i Gigantium i Aalborg fredag aften til kampen om finalepladsen. Lørdagens pokalfinale er nummer 30 i historien. Herning er den klub, der har vundet titlen flest gange. Den seneste af de i alt syv sejre er fra 2015. Se pokalfinalen på lørdag fra klokken 19.50 på TV 2 SPORT og TV 2 PLAY.

Opsummering:
Det bliver Aalborg Pirates, der lørdag møder Herning i finalen i Final 4. Det står klart efter fredagens semifinale - et lokalbrag mellem Aalborg og rivalerne Frederikshavn White Hawks.